Gesteelde Ford-bakkies: Polisie maak deurbraak  Een van die gesteelde voertuie (Foto: Verskaf) Die polisie in Phalaborwa in Limpopo het vyf van die ses voertuie wat Saterdag in die vroeë oggendure by ŉ Ford-handelaar op dié dorp gesteel is, opgespoor. Maroela Media het vroeër berig ŉ onbekende aantal verdagtes het gedwonge toegang tot die gebou verkry, die sleutels van die motors uit ŉ kantoor gesteel en toe met die voertuie gevlug. Ses bakkies is in die voorval gesteel. Lt.kol. Robert Netshiunda, woordvoerder van die polisie, sê een verdagte is Saterdagmiddag in hegtenis geneem in verband met dié rooftog. Volgens Netshiunda is twee van die voertuie opgespoor by die Tshenzhelani-nedersetting in Masisi. Die polisie het ook die verdagte by dié nedersetting in hegtenis geneem. Hy sê die polisie het die drie ander voertuie by die Limpoporivier opgespoor. Die verdagtes was nie by die voertuie gewees nie. Volgens Netshiunda wou die verdagtes die gesteelde voertuie vermoedelik na Zimbabwe neem. “Die polisiesoektog na die sesde voertuig en die ander verdagtes duur voort,” sê hy. Enigeen met meer inligting oor die voorval word gevra om die misdaadnoodlyn te skakel by 08600 10111. Een van die gesteelde voertuie (Foto: Verskaf)